ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 39/2541เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้(ฉบับที่ 9) อาศัยอํานาจตามความในมาตรา 126 (4) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อ 4 แห่งประกาศคณะกรรมการกํากับหลักทรัพย์และตลาดหลักทรัพย์ เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมประเภทที่ลงทุนในตราสารแห่งหนี้ พ.ศ. 2536 ลงวันที่ 20 กันยายน พ.ศ. 2536 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ ข้อ 1 ให้ยกเลิกความใน (1) ของข้อ 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สก. 2/2538 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ ลงวันที่ 25 มกราคม พ.ศ. 2538 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 2/2541 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ (ฉบับที่ 7) ลงวันที่ 15 มกราคม พ.ศ. 2541 และให้ใช้ความต่อไปนี้แทน "(1) ลงทุนในหรือมีไว้ซึ่งหลักทรัพย์และตราสารแห่งหนี้ทุกประเภทของบริษัทใดบริษัทหนึ่ง มีมูลค่ารวมกันทั้งสิ้นไม่เกินร้อยละยี่สิบของมูลค่าทรัพย์สินสุทธิของกองทุนรวม ทั้งนี้ ให้นับหลักทรัพย์และตราสารแห่งหนี้ของบริษัทดังกล่าวตามธุรกรรมการซื้อโดยมีสัญญาขายคืนรวมในอัตราส่วนดังกล่าวด้วย กรณีบริษัทดังกล่าวเป็นสถาบันการเงิน ให้นับเงินฝากในสถาบันการเงินนั้นรวมในอัตราส่วนที่ต้องคํานวณตามวรรคหนึ่ง การคํานวณอัตราส่วนการลงทุนตามวรรคหนึ่ง มิให้นับพันธบัตรธนาคารแห่งประเทศไทย พันธบัตรหรือตราสารแห่งหนี้ที่กองทุนเพื่อการฟื้นฟูและพัฒนาระบบสถาบันการเงินเป็นผู้ออก หรือที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้รับอาวัลทั้งจํานวนหรือเป็นผู้ค้ําประกันต้นเงินและดอกเบี้ยเต็มจํานวนอย่างไม่มีเงื่อนไข หรือที่กองทุนเพื่อการฟื้นฟูและพัฒนาระบบสถาบันการเงินเป็นผู้รับรองโดยเป็นการรับรองตลอดไป รวมในอัตราส่วนที่ต้องคํานวณดังกล่าว ในระหว่างระยะเวลาดังต่อไปนี้ มิให้นับเงินฝากในธนาคารพาณิชย์หรือธนาคารอื่นที่มีกฎหมายเฉพาะจัดตั้งขึ้น บัตรเงินฝากที่ธนาคารพาณิชย์หรือบริษัทเงินทุนเป็นผู้ออก ตั๋วแลกเงินหรือตั๋วสัญญาใช้เงินที่ธนาคารพาณิชย์ ธนาคารที่มีกฎหมายเฉพาะจัดตั้งขึ้น หรือบรรษัทเงินทุนอุตสาหกรรมแห่งประเทศไทยเป็นผู้ออก ตั๋วสัญญาใช้เงินที่บริษัทเงินทุนหรือบริษัทเครดิตฟองซิเอร์เป็นผู้ออก หรือตั๋วแลกเงินที่บริษัทเงินทุนเป็นผู้ออก ที่มิใช่ส่วนที่ต้องปฏิบัติตามข้อตกลงในการขายคืนตามธุรกรรมการซื้อโดยมีสัญญาขายคืน รวมในอัตราส่วนที่ต้องคํานวณตามวรรคหนึ่ง (ก) ในระยะเวลาหนึ่งปีนับตั้งแต่วันถัดจากวันจดทะเบียนกองทุนรวม และในระยะเวลาหนึ่งปีก่อนวันสิ้นอายุโครงการจัดการกองทุนรวม กรณีกองทุนรวมตราสารแห่งหนี้เป็นกองทุนปิดหรือเป็นกองทุนเปิดที่มีการกําหนดอายุโครงการ (ข) ในระยะเวลาหนึ่งปีนับตั้งแต่วันถัดจากวันจดทะเบียนกองทุนรวม กรณีกองทุนรวมตราสารแห่งหนี้เป็นกองทุนเปิดที่ไม่มีการกําหนดอายุโครงการ" ข้อ 2 ให้ยกเลิกความใน (2) ของข้อ 3 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สก.2/2538 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ ลงวันที่ 25 มกราคม พ.ศ. 2538 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน.29/2539 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ (ฉบับที่ 4) ลงวันที่ 12 ธันวาคม พ.ศ. 2539 และให้ใช้ความต่อไปนี้แทน "(2) ลงทุนในหรือมีไว้ซึ่งหลักทรัพย์และตราสารแห่งหนี้ทุกประเภทของบริษัทที่มีธุรกิจหลักประเภทเดียวกันตามที่ตลาดหลักทรัพย์แห่งประเทศไทยกําหนด มีมูลค่ารวมกันทั้งสิ้นไม่เกินร้อยละสามสิบห้าของมูลค่าทรัพย์สินสุทธิของกองทุนรวม กรณีบริษัทดังกล่าวเป็นสถาบันการเงิน มิให้นับบัตรเงินฝากที่ธนาคารพาณิชย์หรือบริษัทเงินทุนเป็นผู้ออก ตั๋วเงินที่ธนาคารพาณิชย์หรือธนาคารที่มีกฎหมายเฉพาะจัดตั้งขึ้นเป็นผู้ออก ตั๋วสัญญาใช้เงินที่บริษัทเงินทุนหรือบริษัทเครดิตฟองซิเอร์เป็นผู้ออก หรือตั๋วแลกเงินที่บริษัทเงินทุนเป็นผู้ออก รวมในอัตราส่วนที่ต้องคํานวณตามวรรคหนึ่ง การคํานวณอัตราส่วนการลงทุนตามวรรคหนึ่ง มิให้นับพันธบัตรหรือตราสารแห่งหนี้ที่กระทรวงการคลังเป็นผู้ค้ําประกันต้นเงินและดอกเบี้ยเต็มจํานวนอย่างไม่มีเงื่อนไข รวมในอัตราส่วนที่ต้องคํานวณดังกล่าว" ข้อ 3 ให้ยกเลิกความในข้อ 4 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สก. 2/2538 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ ลงวันที่ 25 มกราคม พ.ศ. 2538 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 33/2540 เรื่อง การกําหนดอัตราส่วนการลงทุนเพื่อเป็นทรัพย์สินของกองทุนรวมประเภทที่ลงทุนในตราสารแห่งหนี้ (ฉบับที่ 6) ลงวันที่ 6 สิงหาคม พ.ศ. 2540 และให้ใช้ความต่อไปนี้แทน "ข้อ 4 ให้บริษัทหลักทรัพย์ลงทุนในหรือมีไว้ซึ่งเงินฝากในธนาคารพาณิชย์หรือธนาคารอื่นที่มีกฎหมายเฉพาะจัดตั้งขึ้น บัตรเงินฝากที่ธนาคารพาณิชย์หรือบริษัทเงินทุนเป็นผู้ออก ตั๋วแลกเงินหรือตั๋วสัญญาใช้เงินที่ธนาคารพาณิชย์ ธนาคารที่มีกฎหมายเฉพาะจัดตั้งขึ้น หรือบรรษัทเงินทุนอุตสาหกรรมแห่งประเทศไทยเป็นผู้ออก ตั๋วสัญญาใช้เงินที่บริษัทเงินทุนหรือบริษัทเครดิตฟองซิเอร์เป็นผู้ออก หรือตั๋วแลกเงินที่บริษัทเงินทุนเป็นผู้ออก เพื่อเป็นทรัพย์สินของกองทุนรวมตราสารแห่งหนี้ได้เป็นจํานวนที่มีมูลค่ารวมโดยเฉลี่ยในรอบระยะเวลาบัญชีประจําปีไม่เกินร้อยละสี่สิบห้าของมูลค่าทรัพย์สินสุทธิของกองทุนรวม ในกรณีที่เป็นกองทุนรวมตราสารแห่งหนี้ที่ได้จดทะเบียนกองทรัพย์สินเป็นกองทุนรวมก่อนวันที่ 27 สิงหาคม พ.ศ. 2539 มิให้นําความในวรรคหนึ่งมาใช้บังคับในระหว่างระยะเวลาดังต่อไปนี้ (ก) ในระยะเวลาหนึ่งปีนับตั้งแต่วันถัดจากวันจดทะเบียนกองทุนรวม และในระยะเวลาหนึ่งปีก่อนวันสิ้นอายุโครงการจัดการกองทุนรวม กรณีกองทุนรวมตราสารแห่งหนี้เป็นกองทุนปิดหรือเป็นกองทุนเปิดที่มีการกําหนดอายุโครงการ (ข) ในระยะเวลาหนึ่งปีนับตั้งแต่วันถัดจากวันจดทะเบียนกองทุนรวม กรณีกองทุนรวมตราสารแห่งหนี้เป็นกองทุนเปิดที่ไม่มีการกําหนดอายุโครงการ ในกรณีที่เป็นกองทุนรวมตราสารแห่งหนี้ที่ได้จดทะเบียนกองทรัพย์สินเป็นกองทุนรวมตั้งแต่วันที่ 27 สิงหาคม พ.ศ. 2539 จนถึงวันที่ 14 สิงหาคม พ.ศ. 2540 มิให้นําความในวรรคหนึ่งมาใช้บังคับในระหว่างระยะเวลาดังต่อไปนี้ (ก) ในระยะเวลาหกเดือนนับตั้งแต่วันถัดจากวันจดทะเบียนกองทุนรวม และในระยะเวลาหกเดือนก่อนวันสิ้นอายุโครงการจัดการกองทุนรวม กรณีกองทุนรวมตราสารแห่งหนี้เป็นกองทุนปิดหรือเป็นกองทุนเปิดที่มีการกําหนดอายุโครงการ (ข) ในระยะเวลาหกเดือนนับตั้งแต่วันถัดจากวันจดทะเบียนกองทุนรวม กรณีกองทุนรวมตราสารแห่งหนี้เป็นกองทุนเปิดที่ไม่มีการกําหนดอายุโครงการ ในกรณีที่เป็นกองทุนรวมตราสารแห่งหนี้ที่ได้จดทะเบียนกองทรัพย์สินเป็นกองทุนรวมตั้งแต่วันที่ 15 สิงหาคม พ.ศ. 2540 เป็นต้นไป มิให้นําความในวรรคหนึ่งมาใช้บังคับในระหว่างระยะเวลาหกเดือนก่อนวันสิ้นอายุโครงการจัดการกองทุนรวม กรณีกองทุนรวมตราสารแห่งหนี้เป็นกองทุนปิดหรือเป็นกองทุนเปิดที่มีการกําหนดอายุโครงการ" ข้อ 4 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศ ณ วันที่ 14 สิงหาคม พ.ศ. 2541 (นายปกรณ์ มาลากุล ณ อยุธยา) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์